Baahlodi 18 | Beibele Inthaneteng | Phetolelo ya Lefase le Lefsa
18 Mehleng yeo go be go se na kgoši kua Isiraele.+ Le gona mehleng yeo moloko wa Dani+ o be o inyakela naga yeo o ka dulago go yona; ka gobane go fihla nakong yeo o be o se wa hwetša naga ya bohwa e lekanego gare ga meloko ya Isiraele.+
2 Mafelelong bana ba Dani ba roma banna ba bahlano ba moloko wa gabo bona bao ba tšwago gare ga bona, bao e bego e le bagale ba Tsora+ le Eshithaolo+ go yo hlola+ naga le go e lekola. Ba re go bona: “Sepelang le yo lekola naga.” Ba sepela ba fihla dithabeng tša Efuraime+ kgauswi le ntlo ya Mika+ gomme ba lala moo.
3 Ge ba le moo kgauswi le ntlo ya Mika ba kwa lentšu la lesogana la Molefi gomme ba fapogela moo. Ba re go lona: “O tlišitšwe ke mang mo, le gona o dira’ng mo, e bile o kgahlwa ke eng mo?”
4 La ba araba la re: “Mika o ntiretše sa gore le sa gore e le gore a nthwale,+ le gore ke hlankele ke le moperisita+ wa gagwe.”
5 Ba re go lona: “Hle botšiša+ Modimo,+ gore re tsebe ge e ba leeto la rena le tla atlega.”
6 Moperisita a re go bona: “Sepelang ka khutšo. Jehofa o tla le hlokomela leetong la lena.”
7 Banna ba bahlano ba fihla Laishi+ ba bona kamoo batho bao ba bego ba dula gona ba bego ba ipota ka gona go ya ka motlwae wa Basidone, ba iketlile e bile ba sa gononele selo,+ le gona go be go se na mogateledi yo a ba tshwenyago nageng, ka ge ba be ba le kgole le Basidone+ gomme ba sa tshwenyane le batho.
8 Ka morago ba boela go bana babo bona kua Tsora+ le Eshithaolo,+ gomme bana bao babo bona ba re go bona: “Le sepetše bjang?”
9 Ba araba ba re: “Tsogang, a re rotogeng re yo lwa le bona; ka gobane re bone naga, ke e botse kudu.+ Le reng le dikadika. Le se ke la tšwafa, eupša eyang le yo tšea naga gore e be ya lena.+
10 Ge le tsena, le tla hwetša batho ba go se gononele selo,+ naga yona e ikadile kudu; Modimo o e gafetše seatleng sa lena,+ ke lefelo leo le sa hlokego mohuta wa selo le ge e le sefe seo se lego lefaseng.”+
11 Ke moka banna ba makgolotshela bao ba tšwago moo, ke gore Tsora le Eshithaolo,+ bao e lego ba moloko wa Badani+ ba itlhama ka dibetša tša ntwa.
12 Ba rotoga ba yo hloma mešaša Kiriathe-jearima+ kua Juda. Ke ka baka leo ba ilego ba bitša lefelo leo Mahane-dani+ go ba go fihla le lehono. Le be le le ka bodikela bja Kiriathe-jearima.
13 Ka morago ba tšwa moo ba ya dithabeng tša Efuraime gomme ba fihla kgauswi le ntlo ya Mika.+
14 Ke moka banna ba bahlano bao ba bego ba ile go hlola+ naga ya Laishi+ ba re go bana babo bona: “Na le be le tseba gore dintlong tše go na le efoda,* modingwana wa lapa*+ le seswantšho se se betlilwego+ gotee le modimo wa seswantšho?+ Bjale naganang ka seo le tlogo se dira.”+
15 Ba fapogela moo ba ya ntlong ya lesogana la Molefi+ yeo e bego e le kgauswi le ntlo ya Mika, ba le botšiša maphelo.+
16 Ge e le banna ba makgolotshela bao e bego e le bana ba Dani,+ bao ba bego ba itlhamile ka dibetša tša ntwa,+ ba be ba eme mojakong wa kgoro ya motse.
17 Banna ba bahlano bao ba bego ba ile go hlola naga+ ba rotoga ba yo tsena moo, e le gore ba tšee seswantšho se se betlilwego+ le efoda+ le modingwana wa lapa+ gotee le modimo wa seswantšho.+ (Moperisita+ o be a eme mojakong wa kgoro ya motse a na le banna ba makgolotshela bao ba bego ba itlhamile ka dibetša tša ntwa.)
18 Banna bao ba bahlano ba tsena ka ntlong ya Mika ba tšea seswantšho se se betlilwego le efoda le modingwana wa lapa gotee le modimo wa seswantšho.+ Ge ba dira seo moperisita+ a re go bona: “Le dira’ng?”
19 Bona ba re go yena: “Homola. Thiba molomo wa gago o sepele le rena gomme o be moeletši*+ le moperisita+ wa rena. Se se kaone go wena ke eng, na ke gore o tšwele pele o le moperisita ntlong ya monna o tee+ goba ke gore o be moperisita wa moloko le wa lapa ka moka la Isiraele.”+
20 Pelo ya moperisita ya kgahlišwa ke seo,+ ke moka a tšea efoda le modingwana wa lapa gotee le seswantšho se se betlilwego+ a tla bathong.
21 Ba retologa ba sepela gomme ba tšea bana, diruiwa le dilo tša bohlokwa ba di etiša pele.+
22 Ge ba le kgole le ntlo ya Mika, baagišani ba Mika+ ba kgobokana gore ba leke go kitimiša bana ba Dani.
23 Ge ba goeletša bana ba Dani, bona ba retologa ba re go Mika: “Bothata bja gago ke eng+ moo o bilego o kgobokantše lešaba le?”
24 A re: “Le tšere medimo+ yeo ke itiretšego yona,+ la tšea le moperisita+ gomme la sepela, bjale ke šaletšwe ke eng?+ Bjale go re’ng le ka re go nna: ‘Bothata bja gago ke eng?’”
25 Ge a re’alo, bana ba Dani ba re go yena: “O se ke wa re hlodia, gore batho bao ba nago le moya wa lehloyo+ ba se tlo le hlasela gomme wena le lapa la gago la bolawa.”
26 Bana ba Dani ba wela tsela; Mika a lemoga gore ba be ba mo feta ka matla,+ ke moka a gomela ntlong ya gagwe.
27 Bana ba Dani ba tšea seo Mika a bego a se dirile, ba tšea le moperisita+ wa gagwe, ba leba Laishi+ go yo lwa le batho bao ba iketilego bao ba sa gononelego selo.+ Ba ba bolaya ka bogale bja tšhoša+ gomme ba fiša motse ka mollo.+
28 Go be go se na mohlakodiši, ka gobane Laishi e be e le kgole le Sidone+ gomme batho ba motse wo ba be ba sa tshwenyane le batho; o be o le moeding wa Bethe-rehobo.+ Ke moka bana ba Dani ba aga motse ba dula go wona.+
29 Ba rea motse woo gore ke Dani, e lego leina la tatago bona Dani+ yo a belegwego ke Isiraele.+ Lega go le bjalo, leina la motse woo pele e be e le Laishi.+
30 Ka morago ga moo, bana ba Dani ba itirela seswantšho se se betlilwego;+ Jonathane+ morwa wa Gerishome+ yo e lego morwa wa Moshe, yena gotee le barwa ba gagwe ya ba baperisita ba moloko wa Badani go fihla letšatšing leo badudi ba naga ba ilego ba išwa bothopša.+
31 Ba boloka seswantšho se se betlilwego seo Mika a itiretšego sona, ba dula ba se hlomile matšatšing ka moka ao ntlo*+ ya Modimo wa therešo e bego e le Shilo ka ona.+
^ Goba, “taberenakele.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D18%26wtlocale%3DSE%26srcid=share⊂ject=Bala Beibele Inthaneteng